陈丞相世家

《史记》 · 司马迁

陈丞相平者，阳武户牖乡人也。少时家贫，好读书，有田三十亩，独与兄伯居。伯常耕田，纵平使游学。平为人长美色。人或谓陈平曰：贫何食而肥若是？其嫂嫉平之不视家生产，曰：亦食糠覈耳。有叔如此，不如无。伯闻之，逐其妇而弃之。及平长，可娶妻，富人莫肯与者，贫者平亦耻之。久之，户牖富人有张负，张负女孙五嫁而夫辄死，人莫敢娶。平欲得之。